ΠΡΟΣΚΥΝΗΜΑΤΙΚΟ ΚΑΘΕΣΤΩΣ. ΔΙΑΓΡΑΜΜΑ

Το ιδιοκτησιακό και προσκυνηματικό καθεστώς των ἁγίων Προσκυνημάτων έχει μεταβληθεί πολλάκις. Ολόκληρος σχεδόν η ιστορία τους διέπεται από συνεχείς αγώνες της Αγιοταφιτικής Αδελφότητος για την διαφύλαξη και διάσωση αυτών. Τὰ ιερά προσκυνήματα, με πρώτο τον Πανάγιο Τάφο, υπήρξαν πεδίο ατερμόνου διαμάχης μεταξὺ τῶν Χριστιανών και των κατά καιρούς ἀλλοδόξων κατακτητῶν, αλλά και αναμέσον τῶν Ὀρθοδόξων καὶ τῶν ἄλλων Ὁμολογιῶν.

Τον 7ον μ.Χ. αιώνα  ὁ Χαλίφης Οµάρ, δι΄ ειδικού διατάγµατος (αχτιναμέ), ανεγνώρισε στον Πατριάρχη του «βασιλικού έθνους» (δηλ. των Ρωµηών) την ιδιότητα εθνάρχου και πνευµατικού ηγέτου πάντων των Χριστιανών της Παλαιστίνης, ακόµη και των ετεροδόξων, ως επίσης και πρεσβεῖα τιµῆς. Όµως, οι διάδοχοί του υπήρξαν σκληρότατοι· η χριστιανική κοινότης ἄρχισε να πλήττεται υπό συντόνων προσπαθειών εξισλαµισµού και αφελληνισµού αυτής.

Κατά την διάρκεια των Σταυροφοριών η επιβολή της λατινικής εκκλησίας επί του Ορθοδόξου κλήρου υπήρξε βιαία, και τα Πάνσεπτα Προσκυνήµατα παρεχωρήθησαν στον λατινικό κλήρο, ενώ οι Αγιοταφίται διετήρησαν το δικαίωµα να διαχειρίζωνται τον  Ναόν της Ευρέσεως του Τιµίου Σταυρού και να λειτουργούν ελληνιστί στον Πανάγιο Τάφο και στὴν Βηθλεέµ· επίσης διετήρησαν  και  πολλάς Μονάς εκτός Ιεροσολύµων, εντός δε της Αγίας Πόλεως το παρά την πύλην Δαυΐδ µετόχιον της Λαύρας του Αγίου Σάββα, το οποίο υπήρξε και το κέντρο των, και την Μονή της Μεγάλης Παναγίας. Οι Σταυροφόροι, θέλοντες να προσεταιρισθούν τους Αρµενίους και Ιακωβίτες, παρεχώρησαν σὲ αυτούς Ναούς και Μονάς.

Κατά τον 14ο αιώνα διαμορφούνται τα ακόλουθα ιδιοκτησιακά δικαιώματα: στους Έλληνες ανήκει το Καθολικό, στους Λατίνους ο Κίων της Φραγγελώσεως και ο τόπος της Ἐμφανίσεως του Κυρίου στην Μαρία την Μαγδαληνή, στους Αρμενίους το παρεκκλήσιο του Αδάμ και τα Κατηχούμενα, στους Ίβηρες ο Γολγοθάς, η Φυλακή του Χριστού και ο Ναός της Ευρέσεως του Τιμίου Σταυρού, στους Νεστοριανούς το θυσιαστήριον έξωθεν του Ναού, στους Συροϊακωβίτες το παρεκκλήσιον οπίσω του Παναγίου Τάφου, στους Αρειανούς ο έναντι τόπος και εις τους Χαμπεσίους ο τόπος εκ δεξιών του ἱεροῦ Κουβουκλίου.

Τέλη του 15ου αιώνος οι Λατίνοι κατέλαβον εκ των Ιβήρων το εν εκ των δυο μερών του Γολγοθά, ενώ το 1517 ο Οθωμανός Σουλτάνος Σελήμ Α΄, ο οποίος κατέλαβε την Παλαιστίνη, την Συρίαν και την Αίγυπτον εκ των Μαμελούκων, ἀναγνώρισε την πλήρη κυριαρχία των Ορθοδόξων στον Ναόν της Αναστάσεως. Το 1520 ο Σουλεϊμάν ο Μεγαλοπρεπής παρεχώρησε τας κλείδας του Ναού, τας οποίας έως τότε κατείχον οι Έλληνες, με κληρονομικόν δικαίωμα εις οικογενείας Μουσουλμάνων, οι οποίοι έως και σήμερον κρατούν τας κλείδας της Αγίας Πόρτας και ανοίγουν και κλείνουν τον Ναόν, βάσει σχετικών συμφωνιών.

Ἡ περίοδος διαµορφώσεως και παγιώσεως του Προσκυνηµατικού Καθεστώτος (status quo) χαρακτηρίζεται από τὶς προσπαθείας κυρίως των Λατίνων και των Αρµενίων, βασιζοµένων τῶν μεν στην διπλωµατία των ευρωπαϊκών δυνάµεων, των δε εις την οικονοµικήν πρόσβασή του στην Υψηλή Πύλη, όπως ανατρέψωσι το ευνοϊκό για την γηγενή (ελληνική) Ἐκκλησία των Αγίων Τόπων καθεστώς και αποκτήσωσι τα πρωτεῖα και την αποκλειστικότητα στα Προσκυνήµατα.

Σήμερον η θέσις του Ελληνορθοδόξου Πατριαρχείου Ιεροσολύμων είναι απολύτως κυριαρχική, τόσον στον Ναόν της Αναστάσεως και τον Πανάγιον Τάφον, όσον και στα λοιπά ιερά προσκυνήματα της Παλαιστίνης.

Στην πνευματική, διοικητική και ποιμαντική δικαιοδοσία του Ορθόδοξου Πατριαρχείου ανήκουν α) ο Ναός της Αναστάσεως, β) ο Γολγοθᾶς, γ) ο Πανάγιος Τάφος και τα παρεκκλήσια του Αδάμ, του Ακανθίνου Στεφάνου, του εκατοντάρχου Λογγίνου, των Κλαπών και της Φυλακής του Χριστού. Επίσης, ανήκουν μέρος τοῦ Πραιτωρίου, ο Τάφος της Παναγίας στην Γεθσημανή, η εκκλησία της «Μικρᾶς Γαλιλαίας» επί του Όρους των Ελαιών, ο τόπος λιθοβολισμού του Πρωτομάρτυρος Αγίου Στεφάνου και ο Οἶκος τῆς Θεοτόκου.

Ἐκτὸς τῶν Ἱεροσολύμων, ανήκουν στὸ Πατριαρχεῖο α) ο ναός της Γεννήσεως του Χριστού στην Βηθλεέμ, β) το Σπήλαιον των Ποιμένων, γ) το Φρέαρ του Ιακώβ εις Νεάπολιν, ο Ναός του Ευαγγελισμού εις την Πηγήν της Θεοτόκου εν Ναζαρέτ, το Προσκύνημα του θαύματος εν Κανά της Γαλιλαίας, ο Ναός της Μεταμορφώσεως του Σωτήρος εν τω Όρει Θαβώρ, ο Ναός των Αγίων Αποστόλων εν Καπερναούμ, πλησίον του Όρους των Μακαρισμών, η Μονή της Τιβεριάδος και ο Ναός του προφήτου Ελισσαίου εν Ιεριχώ, όπου και η συκομορέα του Ζακχαίου.

Επίσης εις το Πατριαρχείον Ιεροσολύμων ανήκουν αι παλαίφαται ιεραί Μοναί α) της Λαύρας του Αγίου Σάββα του Ηγιασμένου, β) του Αγίου Γεωργίου Χοζεβίτου, γ) του Σαρανταρίου Όρους, δ) της Βηθανίας, ε) του αββά Γερασίμου του Ιορδανίτου, στ) του αββά Θεοδοσίου, ζ) του Τιμίου Σταυρού και η) του Αγίου Συμεών του Θεοδόχου, η λεγομένη «Καταμόνας».